b'\n_START_ARTICLE_\nSankt Peterburg\n_START_SECTION_\nNastanek in razvoj mesta\n_START_PARAGRAPH_\nDo za\xc4\x8detka 18. stoletja sta se za delto Neve, kjer se za\xc4\x8denjajo trgovske poti proti \xc4\x8crnemu morju in Kaspijskemu jezeru, bojevali \xc5\xa0vedska in Rusija. V drugi nordijski vojni je Rusija zasedla delto in po ukazu ruskega carja Petra I. Velikega so se dne 27. maja (po julijanskem koledarju 16. maja) 1703 za\xc4\x8dela dela na Zaj\xc4\x8djem otoku, kjer je kmalu zrasla trdnjava svetega Petra in Pavla. _NEWLINE_Petrovi na\xc4\x8drti pa so bili bolj dolgoro\xc4\x8dni, saj si je na tem kraju zamislil novo prestolnico, ki naj bi hkrati simbolizirala rusko okno v Evropo ter utemeljila Rusijo kot novo velesilo in pomorsko dr\xc5\xbeavo. K delu na zelo neugodnem mo\xc4\x8dvirnatem terenu, ki je terjalo \xc5\xbeivljenja pribli\xc5\xbeno 100.000 delavcev, ve\xc4\x8dinoma ruskih tla\xc4\x8danov, je povabil nizozemske gradbenike in \xc5\xbee leta 1712 je mesto s selitvijo carskega dvora, senata in veleposlani\xc5\xa1tev iz Moskve tudi dejansko postalo prestolnica. Tudi Petrovi nasledniki so ostali zvesti zahodni usmeritvi in so vabili zahodnoevropske arhitekte, od katerih je najve\xc4\x8dji pe\xc4\x8dat pustil italijan Bartolomeo Francesco Rastrelli. Zaradi vrhunskih arhitekturnih dose\xc5\xbekov in umetnih kanalov, ki so dopolnjevali rokave Neve, je mesto dobilo vzdevke, kot sta npr.\xc2\xa0\xc2\xbbseverne Benetke\xc2\xab\xc2\xa0ali\xc2\xa0\xc2\xbbseverna Palmira\xc2\xab, nastale so tudi \xc5\xa1tevilne carske rezidence v okolici mesta, npr. Petrodvorec (Petergof), Oranienbaum (danes Lomonosov), Carskoe selo (danes Pu\xc5\xa1kin), Pavlovsk in Gat\xc4\x8dina. _NEWLINE_Mesto je do\xc5\xbeivelo tudi manj svetle trenutke, ki so nakazovali krizo carske Rusije, npr. neuspe\xc5\xa1ne zahteve dekabristov po uvedbi ustave (1825) ali krvavo zatrto vstajo leta 1905. _NEWLINE_31. avgusta 1914, ko je Rusija na strani antantnih sil vstopila v prvo svetovno vojno proti Nem\xc5\xa1kemu cesarstvu, so mesto zaradi nem\xc5\xa1kega izvora imena preimenovali v bolj ruski Petrograd. Leta 1917 se je najprej zgodila februarska, 7. novembra (24. oktobra po julijanskem koledarju) istega leta, ko se je z zasedbo Zimskega dvorca uradno za\xc4\x8dela oktobrska bolj\xc5\xa1evisti\xc4\x8dna revolucija, pa se je dokon\xc4\x8dno kon\xc4\x8dalo zlato obdobje mesta. \xc5\xbde naslednjega leta je prestolnica znova postala Moskva, 26. januarja 1924 so mesto preimenovali v Leningrad, socialisti\xc4\x8dno planiranje pa je vanj prineslo kopico umazane industrije in pusta predmestna spalna naselja. Ko je junija 1941 Tretji rajh napadel Sovjetsko zvezo, niso resno na\xc4\x8drtovali zasedbe Leningrada, odlo\xc4\x8dili so se, da bodo namesto tega mesto izstradali. 8. septembra 1941 se je tako za\xc4\x8dela 900 dnevna blokada mesta (obleganje Leningrada), ki je trajala vse do 27. januarja 1944 in zahtevala 800.000 \xc5\xbertev. Zaradi prestanega med vojno je mesto kot prvo v Sovjetski zvezi dobilo naziv\xc2\xa0\xc2\xbbmesto heroj\xc2\xab. Ves ta \xc4\x8das se je mesto lahko oskrbovalo le pozimi prek zamrznjenega Lado\xc5\xa1kega jezera po t. i. poti \xc5\xbeivljenja. Dne 12. junija 1991, ko so po Rusiji potekale volitve za predsednika Ruske federacije, so Leningraj\xc4\x8dani na vzporednem referendumu s 54\xc2\xa0% ve\xc4\x8dino odlo\xc4\x8dili, da se mestu vrne prvotno ime in uradno so ga preimenovali nazaj v Sankt Peterburg 6. septembra. To obdobje velja za ponoven preporod mesta, \xc5\xa1e posebej leto 2000, ko je bil za ruskega predsednika izvoljen Vladimir Putin, ki je kot Sanktpeterbur\xc5\xbean poskrbel za zajetno finan\xc4\x8dno injekcijo pri obnovi pred proslavljanjem 300-letnice mesta leta 2003.\n_START_SECTION_\nZnamenitosti\n_START_PARAGRAPH_\nKar so v Parizu Elizejske poljane ali v Londonu Oxford Street, je v Sankt Peterburgu Nevski prospekt. Je glavna prometna cesta, oziroma ulica v Sankt Peterburgu. Zgraditi jo je dal Peter Veliki kot za\xc4\x8detno cesto v smeri Moskve. Ta 4,5\xc2\xa0km dolga ulica povezuje Admiraliteto (kjer je bilo ves \xc4\x8das poveljstvo sovjetske oziroma ruske vojne mornarice) poleg Zimskega dvorca, Kazansko stolnica, Moskovsko \xc5\xbeelezni\xc5\xa1ko postajo, kon\xc4\x8da pa se pri samostanu Aleksandra Nevskega, po katerem je ulica tudi dobila ime. \xc5\xa0iroka je 25 do 60 m. Cesta seka reko Mojko po Zelenem mostu, kanal Gribojedova po Kazanskem mostu, ter reko Fontanko po mostu Ani\xc4\x8dkova._NEWLINE_Glavne znamenitosti v ulici so Rastrellijev Dvorec Stroganov, velika neoklasicisti\xc4\x8dna Kazanska stolnica, kjer je danes muzej verstev na obmo\xc4\x8dju nekdanje Sovjetske zveze, Trgovski dvor, spomenik Katarine II. Velike, Ruska narodna knji\xc5\xbenica, ogromni nakupovalni center iz 18. stoletja in most Ani\xc4\x8dkova s svojimi kipi konjev._NEWLINE_Vro\xc4\x8di\xc4\x8dno \xc5\xbeivljenje ulice je opisal Gogolj v svoji kratki zgodbi Nevski prospekt. Med zgodnjimi dnevi Sovjetske zveze je bila ulica znana kot Avenija 25. oktobra (za\xc4\x8detek oktobrske revolucije). Nevski prospekt danes predstavlja arterijo Sankt Peterburga. Ve\xc4\x8dino butikov, no\xc4\x8dnega \xc5\xbeivljenja in luksuznih stanovanj lahko najdemo prav na tej ulici oz. nedale\xc4\x8d stran nje._NEWLINE_Med najbolj znane znamenitosti mesta sodi poleg \xc5\xa1e prej omenjene trdnjava svetega Petra in Pavla z istoimensko cerkvijo, kjer so pokopavali ruske carje, nekdanja carjeva rezidenca Zimski dvorec, kjer je danes muzej Ermita\xc5\xbe (ruski \xc2\xbbodgovor\xc2\xab\xc2\xa0na Louvre ali Britanski muzej (British Museum)), Ruski muzej s pregledom ruskega slikarstva, stolnica Kristusovega vstajenja (na mestu, kjer so leta 1881 izvedli atentat na Aleksandra II.), stolnica in samostan Smolni in Marijino gledali\xc5\xa1\xc4\x8de s svetovno znanim baletnim ansamblom. _NEWLINE_Sankt Peterburg je znan tudi po \xc5\xa1tevilnih mostovih skozi reko Nevo in \xc5\xa1tevilne kanale. Nizki mostovi nad reko Nevo in glavni kanal (op. skupno \xc5\xa1tevilo mostov je 22) se preko no\xc4\x8di dvignejo in tako omogo\xc4\x8dijo tovorni promet po reki. Reka Neva je namre\xc4\x8d zelo pomembna tudi za tovorni promet, saj povezuje Sankt Peterburg s Finskim zalivom in Baltiskim morjem. Promet poteka po dogovorjenem urniku med aprilom in novembrom. Vse do oktobra leta 2004, ko je bil zgrajen prvi visoki most, so bili \xc5\xa1tevilni predeli Sankt Peterburga pono\xc4\x8di med seboj nepovezani. _NEWLINE_\xc5\xa0e posebej so dvi\xc5\xbeni mostovi spektakularni konec junija/za\xc4\x8detek julija, v obdobju imenovanem bele no\xc4\x8di. Mesto namre\xc4\x8d le\xc5\xbei dobrih 6\xc2\xb0 pod severnim te\xc4\x8dajnikom. V \xc4\x8dasu belih no\xc4\x8di  Sonce zaide tako nizko pod obzorje, da je zaradi u\xc4\x8dinkov ozra\xc4\x8dja tudi pono\xc4\x8di svetlo.'